b'\n_START_ARTICLE_\nBasmat\xc5\xa1id\n_START_PARAGRAPH_\nBasmat\xc5\xa1id (tuleneb usbeki keelest, t\xc3\xa4hendades r\xc3\xb6\xc3\xb6vratsanikke) olid 1910.\xe2\x80\x931930. aastatel Vene keisririigi, N\xc3\xb5ukogude Venemaa ja N\xc3\xb5ukogude Liidu vastu v\xc3\xb5idelnud Turkestani islamistlikud ja enamasti turgi rahvastest koosnevad s\xc3\xb5jasalgad._NEWLINE_Basmat\xc5\xa1ide liikumine algas 1916. aastal ning kestis kuni 1930. aastate alguseni. Enamasti oli tegemist v\xc3\xa4iksemate s\xc3\xb5jasalkadega, mis aga puhuti kontrollisid \xc3\xbcpris suurt territooriumi Kesk-Aasias. Nende nimetus oli teadlikult pejoratiivne ning kinnistati N\xc3\xb5ukogude Liidu poolt. Hiljem tehti ka mitmeid filme punaarmeelaste v\xc3\xb5itlustest basmat\xc5\xa1idega._NEWLINE_Aastatel 1921\xe2\x80\x931922 oli basmat\xc5\xa1ide \xc3\xbcheks k\xc3\xb5ige olulisemaks juhiks T\xc3\xbcrgi kindral Enver Pa\xc5\x9fa, kes oli Turkestani saadetud basmat\xc5\xa1e rahustama ja N\xc3\xb5ukogude poole v\xc3\xb5itma, kuid otsustas basmat\xc5\xa1ide abil p\xc3\xbc\xc3\xbcda ellu rakendada oma pant\xc3\xbcrkistlikku unistust Suur-T\xc3\xbcrgi riigist. P\xc3\xa4rast Enveri hukkumist toimus basmat\xc5\xa1ide liikumises oluline langus, kuid \xc3\xbcksikud salgad tegutsesid siiski kuni 1930. aastate alguseni.'